REZOLUTË
PËR VLERËSIMIN E VEPRIMTARISË SË AUTORITETIT TË KONKURRENCËS PËR VITIN 2022

Kuvendi i Shqipërisë,
Duke vlerësuar rolin e Autoritetit të Konkurrencës në sigurimin e një konkurrence të lirë dhe efektive në treg në zbatim të ligjit nr. 9121, datë 28.7.2003 “Për mbrojtjen e konkurrencës”, të ndryshuar;
Duke njohur bashkëpunimin e këtij Autoriteti me institucionet qendrore e ato rregullatore për aktet që mund të prekin funksionimin e konkurrencës në tregje;
Duke konsideruar se mirëfunksionimi i tregjeve  kërkon  gjithëpërfshirjen e aktorëve dhe faktorëve të tregut për t’i bërë ata konkurrues dhe sa më të hapur me synim mirëqenien e konsumatorit,
Vlerëson veprimtarinë e Autoritetit të Konkurrencës gjatë vitit 2022 në drejtim të:
Përfshirjes në procesin e konsultimit publik  të ndryshimeve të ligjit nr. 9121/2003 “Për mbrojtjen e konkurrencës”, të ndryshuar.
 Promovimit të kulturës së konkurrencës, mbrojtjes së konkurrencës së lirë dhe efektive në treg dhe identifikimin e marrëveshjeve në ofertat e procedurave të prokurimit publik.
 Intensifikimit të marrëdhënieve me botën akademike për çështjet e rregullimit të tregut, me qëllim sigurimin e njohurive të nevojshme për shumë profesionistë në fushën e konkurrencës.
[bookmark: _GoBack]Përmbushjes së detyrimeve të përcaktuara në Planin Kombëtar për Integrimin Evropian 2021 – 2023 në kuadër të përputhshmërisë së plotë me legjislacionin evropian në fushën e konkurrencës.
Monitorimit në vazhdimësi të zbatimit të rekomandimeve të dhëna nga Komisioni i Konkurrencës organeve të administratës shtetërore dhe enteve rregullatore sipas tregjeve që ato rregullojnë.
Forcimin e mëtejshëm të kapaciteteve administrative dhe përmirësimit të nivelit të ekspertizës së stafit për t’iu përshtatur dinamikës së tregjeve në zhvillim. 
Forcimin e marrëdhënieve ndërkombëtare me institucionet homologe për të huazuar praktikat më të mira në fushën e konkurrencës.
Kuvendi kërkon që Autoriteti i Konkurrencës për vitin 2023 të përmirësojë punën në këto drejtime:
1. Të veprojë në kohën e duhur dhe me gjithë forcën e ligjit për ndëshkimin e operatorëve të tregut me sjellje të përsëritur në shkelje të konkurrencës së lirë dhe efektive në treg dhe me impakt të drejtpërdrejtë në mirëqenien e konsumatorit.
2. Të monitorojë sjelljen e ndërmarrjeve të prekura nga transaksioni i përqendrimit në tregun e telefonisë celulare në kushtet kur struktura e tregut ka ndryshuar tërësisht.
3. Të ndjekë përmbushjen e rekomandimeve të dhëna në tregjet e monitoruara apo të hetuara gjatë vitit 2022. Të vlerësojë rast pas rasti sjelljen e ndërmarrjeve, të cilat gëzojnë pozitë dominuese nëpërmjet marrëveshjeve koncesionare në fuqi apo atyre të rejave, si: projekti i investimit strategjik “Marina & Jahtet e Durrësit”.
4. Të ndërmarrë një procedurë monitorimi apo hetimi në tregun e shërbimit spitalor privat, me qëllim vlerësimin e konkurrencës në këtë treg, në kushtet e ndryshimeve të pronësisë së spitaleve  private gjatë viteve të fundit.
5. Të nxisë bashkëpunimin me Agjencinë e Prokurimit Publik për raportimin e rasteve të dyshuara në shkelje të konkurrencës dhe të jetë më proaktiv në zbulimin e marrëveshjeve të ndaluara në fushën e prokurimeve publike.
6. Të mbikëqyrë me prioritet dhe të dalë me rekomandime konkrete për tregjet sensitive dhe me impakt të drejtpërdrejtë në mirëqenien e konsumatorit shqiptar, si: tregu i prodhimit të qumështit dhe nënproduktet e tij, tregu i ushqimeve, sidomos artikujt bazë të shportës, tregu i karburanteve, tregu i materialeve të ndërtimit, etj.
7. Të vijojë përpjekjet për sigurimin e mbështetjes financiare për digjitalizimin e arkivit dhe protokollit të Autoritetit.
8. Të vijojë promovimin e kulturës së konkurrencës përmes intensifikimit të marrëdhënieve me botën akademike, strukturat e biznesit dhe institucionet e tjera publike e private për çështjet e rregullimit të tregut, mbarëvajtjes së konkurrencës dhe mirëqenies së konsumatorit.
9. Të vijojë zbatimin e detyrimeve që rrjedhin nga Plani Kombëtar i Integrimit Evropian (PKIE) në drejtim të përafrimit të legjislacionit me direktivat evropiane në fushën e konkurrencës.
10.	Të forcojë kapacitetet administrative nëpërmjet trajnimit të stafit me qëllim rritjen e cilësisë së monitorimit, inspektimit, hartimit të raporteve, analizave dhe mbrojtjes së vendimeve të Komisionit të Konkurrencës në të gjitha shkallët e gjyqësorit. 
Kuvendi u kërkon organeve ekzekutive të të gjitha niveleve të bashkëpunojnë me Autoritetin e Konkurrencës:
Duke zbatuar detyrimin për të kërkuar paraprakisht vlerësimin ligjor të Autoritetit të Konkurrencës për çdo projektakt normativ, që ka si objekt ose pasojë dhënien e të drejtave ekskluzive ose kufizime sasiore apo cilësore të konkurrencës në tregje ose sektorë të ndryshëm të ekonomisë dhe veçanërisht për kontratat koncesionare. 
Për konsultime të përhershme në procesin e përgatitjes dhe miratimit të akteve ligjore dhe nënligjore për të siguruar një konkurrencë të lirë dhe efektive në treg.

Miratuar më datë 15.6.2023.
